Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: és az ehhez kapcsolódó törvénymódosításokról szóló 1999. évi LXXV. törvény (a továbbiakban: Szbtv.) tartalmazza. Ez
Paragraph Index: 1645

és az ehhez kapcsolódó törvénymódosításokról szóló 1999. évi LXXV. törvény (a továbbiakban: Szbtv.) tartalmazza. Ez a törvény azonban csak 1999. szeptember 1-jén lépett hatályba. Az előbbiek alapján meg kellett állapítanom azt is, hogy 1997. május 31. és 1999. szeptember 1. között a határőrség, a rendvédelmi szerv központi szervének vezetője, valamint az APEH bűnügyi igazgatója az államtitok-minősítési jogkörét csak maga vagy helyettese útján gyakorolhatta, és nem volt jogi lehetőség arra, hogy e jogot átruházott hatáskörben az alárendeltségükbe tartozó más személy gyakorolja. Ennek következményeként nem tekinthetők jogszerűen államtitoknak minősített iratnak azok a dokumentumok sem, amelyeket az említett szerveknél a jelzett időben ilyen átruházott hatáskörben minősítettek államtitokká. (Nincs azonban akadálya annak, hogy az ilyen iratokat utóbb a törvényi előírások szerint minősítsék.) A tárca nélküli miniszter álláspontja szerint: „a sajtóban megjelent iratok — az államtitokkörbe eső adatokon túlmenően — sem tartalmaznak közérdekű adatokat. Az Avtv. szerint közérdekű adat az állami feladatot, valamint jogszabályban meghatározott egyéb közfeladatot ellátó szerv vagy személy kezelésében lévő, a személyes adat fogalma alá nem eső adat. Azonban a törvény 19. § (3) bekezdése alapján törvény a közérdekű adatok nyilvánosságához való jogot nemzetbiztonsági érdekből korlátozhatja. Ennek megfelelően a nemzetbiztonsági szolgálatokról szóló 1995. évi CXXV. törvény (a továbbiakban: Nbtv.) 51. § (1) bekezdése kimondja azt, hogy a miniszter, illetve a főigazgatók hozzájárulásával hozhatók nyilvánosságra — az állam- és szolgálati titkot tartalmazó adatokon túlmenően — a nemzetbiztonsági szolgálatok objektumaival és személyi állományával, biztonsági ellenőrzési és védelmi feladataival kapcsolatos adatok. Mivel a Lakatos-féle Jegyzőkönyv ilyen információkat tartalmaz, nyilvánosságra hozatalára csak a Nbtv.-ben meghatározott hozzájárulás birtokában kerülhetett volna sor.” Az Nbtv. idézett rendelkezése — noha maga a törvényszöveg nem tartalmaz egyértelmű meghatározást — aligha értelmezhető úgy, mint amely a nemzetbiztonsági szolgálatok munkatársi körén túl, másokra is kötelező magatartást írna elő. Erre enged következtetni az is, hogy a szabály megsértése a kétségkívül fennálló fegyelmi felelősségen túl nem jár jogi szankciókkal. Ebben a kérdésben azonban nem feladatom állást foglalni.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes